Imtella' Novembru 29, 2021 Fl-aħħar sigħat, il-gvern Olandiż kompla jżid ir-restrizzjonijiet marbuta mal-Covid-19 wara li ġie rreġistrat rekord fl-għadd ta' każijiet. Dan minbarra tħassib kbir fuq il-varjant il-ġdid Omicron. Fost il-miżuri ewlenin li se jibqgħu fis-seħħ għat-tliet ġimgħat li ġejjin, il-postijiet kulturali u ospitalità bħal kafetteriji, mużewijiet u swali taċ-ċinema jridu jagħlqu fil-5.00 p.m. L-awtoritajiet qegħdin iqisu dawn il-miżuri bħala kritiċi biex iħarsu l-isptarijiet tal-pajjiż milli jispiċċaw b'ammont qawwi ta' pazjenti morda bil-Covid. Sadanittant għadhom għaddejjin it-testijiet fuq 61 ruħ li waslu mill-Afrika ta' Isfel bil-għan li jiġi stabbilit jekk humiex morda bil-varjant il-ġdid. L-Uffiċjali Olandiżi qalu li l-passiġġieri kollha qegħdin jinżammu fi kwarantina f'lukanda li tinsab fl-ajruport Sciphol ta' Amsterdam. L-Għaqda Dinjija tas-Saħħa qalet li l-varjant il-ġdid huwa ta' tħassib għall-fatt li jinxtered ħafna aktar mill-varjanti l-oħrajn kollha. B'reazzjoni bosta pajjiżi madwar id-dinja waqqfu għalkollox it-titjiriet minn u lejn l-Afrika ta' Isfel u pajjiżi ġirien tagħhom.